五松寺
作者：李彌遜
朝代：宋

paragraphs: 秋風吹客衣，去路倚天碧。
躋扳一何苦，政坐愛山癖。
人言五松下，曾是瞿曇宅。
至今梧竹陰，列屋栖禪寂。
塵纓得暫解，俗駕聊可息。
怡顔巖間樹，洗耳泉上石。
孤雲共還往，窈窕去無迹。
道人粲可流，獨步少林席。
客來了不言，碧眼照庭柏。
希聲出鍾梵，妙意生牆壁。
寒灰暗青燈，偶坐遂終夕。
歸來人境空，缺月挂山額。